Karen Hækkerup (S), 2010-10-26:
Jo, men det er bare, at ministeren siger, at det skal vi snakke om i andre sammenhænge, når vi taler om kriminalforsorgens økonomi, og det er selvfølgelig rigtigt, men vi bliver også nødt til at anerkende, at det, der står i det her, vil føre til, at der vil blive en lille forøgelse af strafmassen i de danske fængsler.
Det er jo en direkte konsekvens af den her lovændring, at der vil blive en lille stigning i strafmassen i de danske fængsler, og det ved jeg godt at Justitsministeriet vurderer vil kunne rummes inden for den eksisterende kapacitet, men jeg synes da også, det er rimeligt nok at sige: Der er altså over 20 af vores fængsler herhjemme, der ligger med et belæg, der nærmer sig 100 pct.
Vi har nogle medarbejdere i fængslerne, som har hårde arbejdsvilkår, og som går tidligt på pension og bliver førtidspensioneret, fordi der er så hårde betingelser for dem, samtidig med at de er pålagt store sparekrav.
Så selv om ministeren siger, at vi må tage det i en anden diskussion, hører det jo også med, når man sørger for, at strafmassen i fængslerne bliver øget, at man så også tager en drøftelse af: Hvad er det egentlig, vi vil med vores kriminalforsorg?
Hvad er det for nogle tilbud, som vi skal blive bedre til at give dem, så de kan løfte kriminelle ud af kriminalitet?
For lige nu, som det er i dag, er vi desværre i den situation, at vi kører vores ansatte alt for hårdt, og når vi nu sørger for, at strafmassen øges, havde det jo være rart, at man også havde haft nogle løfter til de ansatte om, hvordan deres arbejdssituation kunne forbedres.
Det er sjældent, at EU-sager får folk til at smile lidt, men ikke desto mindre måtte jeg smile en lillebitte smule, da jeg læste den her sag igennem, for jeg regnede mig frem til, at det her direktiv er færdigimplementeret få måneder før min 60-års-fødselsdag, nemlig den 19. januar 2033, hvor alle kørekort i Europa skal være skiftet ud.
Så der er altså tale om rigtig god langtidsplanlægning, når vi behandler det her forslag.
Som hr. Karsten Nonbo sagde, handler det her forslag om, hvilken gyldighed danske kørekort skal have, og der lægger EU op til, at der skal være et maksimum på 15 år, og det danske Justitsministerium anbefaler, at vi tilslutter os det i Danmark.
Jeg synes, det er rigtig fint, at vi sørger for at tilslutte os det maksimum, der er i forhold til direktivet.
Der er nogle spørgsmål vedrørende lægeattest, som også er behandlet i bemærkningerne, hvor man altså siger, at der ikke skal være noget krav om at indlevere en lægeattest, før man er begyndt at komme op i årene og har rundet de 70 år.
Det synes jeg er rigtig fint, men der er nogle ting, jeg godt kunne tænke mig at drøfte med ministeren, som faktisk handler om lige præcis syge mennesker og kørekort.
Det er sådan, at diabetikere i Danmark skal have fornyet deres kørekort hvert andet år i modsætning til eksempelvis Sverige, hvor man kan nøjes med at få det fornyet hvert femte år.
Derfor vil jeg spørge ministeren, selv om det ikke decideret er en del af det her EU-direktiv, om ministeren vil give håndslag på, at vi kan se på nogle af de danske regler, vi har, med hensyn til eksempelvis diabetikere, som altså er velmedicinerede, og hvor deres læge har sagt god for, at deres sukkersyge er under kontrol.
Kan vi ikke godt kigge på, om nogle af de mennesker kan nøjes med at få deres kørekort fornyet hvert femte år, som man altså gør i Sverige, så de ikke hvert andet år skal til lægen for at få et nyt kørekort?
Men hvad angår det her lovforslag, som handler om ændring af færdselsloven og kørekorts gyldighed, om at de 110 forskellige kørekortsmodeller, vi har i Europa, skal harmoniseres, og om de krav, der skal stilles til, hvilke informationer der skal være i chippen på det lille plastickort, vil jeg sige, at vi sådan set bakker op om det hele.
Det gælder også de bemærkninger, der kom fra Venstres ordfører, om, at beløbet på gebyret skal være til at betale; som det er lagt op nu, er der tale om et gebyr på 100 kr. for en personbil og 135 kr. for eksempelvis en bus.
Derfor bakker vi sådan set op om det, men nogle af de spørgsmål, der især vedrører sådan noget som syge mennesker og deres fornyelse af kørekort, vil jeg rigtig gerne have vi ser på, for der er der altså andre lande, der er mere fleksible, end vi er i Danmark.